Kulturministeren og Folketingets politikere blander sig nu i slagsmålet mellem DRs bestyrelsesmedlem Katrine Winkel Holm og DRs Deadline-redaktion.

Det skyldes, at Katrine Winkel Holm så sig så vred på DR-journalisten Martin Krasniks interview i Deadline med islamkritikeren Lars Hedegaard, at hun henvendte sig telefonisk til både Krasnik og DRs chef for nyheder, Ulrik Haagerup, og skældte dem huden fuld for Krasniks journalistiske metode. Katrine Winkel Holm er ligesom Lars Hedegaard medlem af Trykkefrihedsselskabet.

Det fik i går Socialdemokraternes kulturordfører, Mogens Jensen, til at kræve af kulturminister Marianne Jelved (R), at hun hurtigst muligt skulle sætte Katrine Winkel Holm fra posten som bestyrelsesmedlem.

»Jeg mener ikke, at hun lever op til det ansvar, hun sidder med som bestyrelsesmedlem i DR. Det er simpelthen ikke acceptabelt, at et bestyrelsesmedlem ringer til DR-medarbejdere og truer og skælder ud. At lægge politisk pres på de enkelte medarbejdere er at blande sig direkte i programvirksomheden, hvilket er uden for bestyrelsens kompetence og helt i strid med armslængdeprincippet, som de er forpligtet til at følge,« siger Mogens Jensen.

Medieordførere kritiske

Kulturminister Marianne Jelved er da også selv kritisk over for det uregerlige bestyrelsesmedlem.

»Det tilkommer ikke et medlem af DRs bestyrelse at henvende sig til medarbejdere i DR. Det er udelukkende en ledelsesopgave. Reglerne på området tilsiger dog, at man ikke på det grundlag kan afbeskikke DRs bestyrelsesmedlemmer,« udtaler Marianne Jelved til Berlingske.

Også Venstres medieordfører, Ellen Trane Nørby, og Liberal Alliances medieordfører, Simon Emil Ammitzbøll, er kritiske over for Katrine Winkel Holms overfusning af Krasnik, men ingen af dem ønsker som Mogens Jensen, at Katrine Winkel Holm skal forvises fra bestyrelsesposten.

Mogens Jensen tager kulturministerens udmelding til efterretning, men finder det ulogisk, at det ikke er muligt at fyre et bestyrelsesmedlem, der ikke efterlever de eksisterende regler.

»En anden konsekvens kunne være, at Katrine Winkel Holm selv trådte ud af bestyrelsen, når hun nu helt åbenlyst ikke overholder reglerne for, hvordan man agerer som bestyrelsesmedlem,« siger Mogens Jensen.

DRs bestyrelsesmedlemmer Katrine Winkel Holm og Ole Hyltoft har tidligere forsvaret deres offentlige kritik med, at det er den eneste måde de kan varetage deres opgave med at holde øje med de overordnede linjer i DR. Men Mogens Jensen mener, at det er en misforstået opfattelse af bestyrelsesmedlemmernes opgave.

»Der er masser af plads til at diskutere DRs indhold inden for bestyrelsen, og det er der, den diskussion bør foregå. Men en ting er, at man, som de har gjort tidligere, offentligt kritiserer navngivne programmer og medarbejdere, noget andet er, at man som Katrine Winkel Holm går direkte i flæsket på en medarbejder, og lægger pres på vedkommende. Så er det soleklart i strid med hendes opgave som bestyrelsesmedlem,« siger Mogens Jensen.

Han understreger, at hans opfordring til at fyre Katrine Winkel Holm alene skyldes, at Katrine Winkel Holm krænker armslængdeprincippet over for Martin Krasnik, og ikke skyldes en generel uvilje mod hendes synspunkter.

»Nej, jeg diskuterer slet ikke udsendelsen, ej heller hvad Katrine Winkel Holm har talt med Krasnik eller Haagerup om. Det her handler alene om, at et bestyrelsesmedlem ikke skal lægge pres på en DR-medarbejder. Hvad kan vi ikke få af bananrepubliks-tilstande, hvis man begynder at ringe rundt til medarbejdere, hvis man ikke bryder sig om bestemte interview. Den slags hører hjemme i en bananrepublik, og ikke i Danmark, hvor vi har et velordnet system omkring vores public service-medier,« siger Mogens Jensen.

Berlingske har forsøgt at få Katrine Winkel Holms kommentar til fyringstruslen, men denne har ikke svaret på henvendelsen. Ej heller Martin Krasnik eller Lars Hedegaard har ønsket at kommentere sagsforløbet yderligere.

Omfattende debat på nettet

Krasniks TV-interview med Lars Hedegaard har ført til en omfattende debat på nettet og i de sociale medier om interviewets forløb og journalistens etik. Blandt andet har presseforsker Mark Ørtsen kritiseret Krasnik for at bryde en skriftlig aftale med Lars Hedegaard om indholdet af det forestående interview. Samme kritik retter Lars Hedegaards kampfælle i Trykkefrihedsselskabet – og Katrine Winkel Holms far – Søren Krarup i et debatindlæg på b.dk, der rummer en sønderlemmende kritik af interviewets forløb. Interviewet kalder han et »kujonagtigt angreb« på Lars Hedegaard, og sammenligner det med det mordforsøg som islamkritikeren blev udsat for tidligere på året.

Den kritik bliver pure afvist af DR2 Deadlines chef, Heidi Robdrup, i et modindlæg i Berlingske.

»I DR understøtter og praktiserer vi til enhver tid den frie ytringsfrihed for alle. Det fremgår af Martin Krasniks invitation, og det fremgår tydeligt af interviewet med Lars Hedegaard, hvor der i øvrigt både i oplægget og under interviewet fremlægges alle bekræftede fakta om angrebet på Hedegaard, ligesom hovedpersonen selv får rig lejlighed til at supplere,« skriver Heidi Robdrup, der afviser Søren Krarups beskrivelse af Krasnik som »afhøringsofficer«.

Hensigten med interviewet burde være klar for alle parter – også Hedegaard selv, skriver hun.

»Nemlig at udforske Lars Hedegaards synspunkter baseret på tidligere udsagn, mundtlige som skriftlige. Det betyder ikke, at man som gæst i Deadline dermed gives en halv times fri taletid – så holder det op med at være journalistik,« skriver Heidi Robdrup.

Medieforsker Henrik Søndergaard på Københavns Universitet mener ikke, at der findes fortilfælde af, at et bestyrelsesmedlem i DR er blevet fyret på grund et lignende grundlag, og han mener heller ikke, at det vil blive udgangen på denne sag.

»Det er et radikalt skridt at fyre et bestyrelsesmedlem, og det bør i første omgang være bestyrelsesformanden, der tager hånd om, at medlemmerne kender deres arbejdsopgaver. Hvis kulturministeren fyrer et medlem på baggrund af dette, vil jeg betegne det som et meget politiserende indgreb, der vil give armslængdeprincippet et yderligere knæk,« siger Henrik Søndergaard.

DRs bestyrelsesformand, Michael Christiansen, kender ikke indholdet af Katrine Winkel Holms samtale med Krasnik, men understreger, at det er fuldstændigt uacceptabelt, at et bestyrelsesmedlem henvender sig til en medarbejder, som det er sket her.

»Jeg har dog ingen grund til at iværksætte en undersøgelse om sagsforløbet, da hverken Krasnik eller DRs direktion har henvendt sig til mig om sagen,« siger Michael Christiansen.